Familielede wil onwettige myners self redArgieffoto van onwettige mynbedrywighede (Foto: Jennifer Bruce/ZUMA) Pogings om die myners te red is Sondag onbepaald gestaak nadat ŉ brand diep binne die skag ontstaan het wat gevaarlike vlakke van koolstofmonoksied veroorsaak het. Daar word beweer dat ŉ onbekende aantal onwettige myners Woensdag die skag binnegegaan en nie weer teruggekeer het nie. Nog 16 mense is die volgende dag agterna om na hulle te gaan soek, maar slegs agt van die “reddingspan” het weer uit die skag gekom. Sondagoggend is drie van die onwettige myners gered en twee van hulle is op die plek in hegtenis geneem. Die derde een is na ŉ hospitaal geneem. Die vasgekeerde myners se families bly sedert die aanvang van die reddingspogings by die ingang van die skag in die hoop dat hul geliefdes gered sal word. Die SABC het berig dat nog drie werkers Maandagoggend self uit die skag gekom het, maar toe van die polisie probeer vlug het. Van die onwettig myners wat in hegtenis geneem is, het glo aan die polisie gesê daar is nog myners lewend ondergrond. ŉ Familielid van een van die myners het met kapt. Kay Makhubele, woordvoerder van die polisie, probeer onderhandel om hulle toe te laat om hul familielede te gaan red. “Hierdie reddingspersoneel weet nie van ondergrondse werk nie. Ons is ontsteld, want ons wil afgaan en ons broers dringend gaan red omdat ons weet hulle is lewend daar onder. Ons wil net hê die regering moet ons toelaat om dit op ons eie te doen, dis al,” het die man, wie se naam nie bekend is nie, gesê. Mosebenzi Zwane, die minister van minerale hulpbronne, het Maandag die skag besoek om die situasie te evalueer.